संविधानको कार्यान्वयनबाटै समाजवादमा पुग्न सकिन्छ : नेता पौडेल
नेपाली कांग्रेसका वरिष्ठ नेता रामचन्द्र पौडेलले संविधानको पूर्ण कार्यान्वयन भए मात्र समाजवादको जग बसाल्न सकिने बताउनुभएको छ । सोमबार राजधानीमा आयोजित नेपालमा समाजवाद : चुनौती र सम्भावना विषयमा धारणा राख्नुहुँदै उहाँले संविधानले महिला, दलित, अल्पसंख्यक, मुसलमान, दुर्गम एवम् ग्रामीण क्षेत्रलाई अधिकार प्रदान गरेको बताउनुभयो ।
गोरखापत्र अनलाइनकाठमाडौं, असार १३ गते । नेपाली कांग्रेसका वरिष्ठ नेता रामचन्द्र पौडेलले संविधानको पूर्ण कार्यान्वयन भए मात्र समाजवादको जग बसाल्न सकिने बताउनुभएको छ । सोमबार राजधानीमा आयोजित नेपालमा समाजवाद : चुनौती र सम्भावना विषयमा धारणा राख्नुहुँदै उहाँले संविधानले महिला, दलित, अल्पसंख्यक, मुसलमान, दुर्गम एवम् ग्रामीण क्षेत्रलाई अधिकार प्रदान गरेको बताउनुभयो । “न्याय, स्वतन्त्रता र समानता कसरी प्राप्त गर्ने भन्ने उत्तर फेरिन्छन् तर प्रश्न शाश्वत् हुन्छन् । निमुखाले न्याय र विपन्नले आय पाउनुपर्छ भनेर मैले भन्नेगरेको छु । मानिस–मानिसबीचको विभेद अन्त हुनुपर्छ । संविधान पूर्ण कार्यान्वयन भयो भने समाजवादको जग बसाल्न सक्छौं”, पौडेलले भन्नुभयो ।विगतमा कम्युनिष्ट पार्टीको सरकारले संविधान अर्थात् समाजवादको जग भत्काउने दुस्साहस गरेको टिप्पणी गर्नुहुँदै उहाँले त्यो बचाउन गठबन्धनको आवश्यकता परेको धारणा राख्नुभयो । संसार गतिशील रहेको र अब पनि पुरानै शब्दजालमा अल्मलिन नहुने उहाँको भनाइ छ । अहिले कांग्रेस र कम्युनिष्टबीचको प्रतिष्पर्धा वा लडाइभन्दा राजनीतिक स्थायित्व मुख्य विषय रहेको बताउनुभयो ।